Jabuli 61
Gen ni Lubaŋa bigwoko dano
1Winy kokona, ai Lubaŋa, dok iwiny legana.
2Akok boti ki ka mabor, ki i agikki lobo,
ka cwinya doŋ odem woko.
Tela itera i kom got mabor ma kata;
3pien in aye ka larrena,
in cel matek ma igwoka i kom lukworra.
4Wek abed i kemani nakanaka!
Wek akanne i te bwomi abed ki kuc!
5In doŋ ityeko winyo lokka, ai Lubaŋa,
dok ityeko miya gipiny pa jo ma gilworo nyiŋi.
6Med mwaka mapol i kom nino me kwo pa kabaka;
wek obed nakanaka i kare pa yalwak ducu!
7Mi en obed i wi komker nakanaka i nyimi, ai Lubaŋa;
dok igwoke ki mar meri ma pe lokke, ki adani.
8Pi meno abiwero wer kun apa ko nyiŋi,
kun acobo bene kwoŋŋa ma akwoŋo i nyimi nino ki nino.